استدلالك على إن الإسلام هو دين الحق فيه مغالطة كبيرة. ليه اعتبرت إن الأديان غير اليهودية والمسيحية والإسلام أصلها غير سماوي؟ أكيد الهندوسي مثلا يعتقد إن ديانته أصلها سماوي.
أكتر حاجة بأكرهها في حياتي الأسئلة اللي بتبدأ بكلمة مغالطة كبيرة أو مغالطة منطقية والشغل دا ، عيب يا عمي والله ، ممكن تسأل عادي يعني.  الهندوسي اللي بيقدّس البقرة أو الطبيعة وبيعتبرها لها قدرة الآلهة وبيعتبر أن الآلهة بتحل في الأشخاص دا بيعبد مخلوق ، ودا برة التصفية الأخيرة أصلًا ، دا بيخرج من النقطة اللي قبلها ، بتاعت أن الإله ما ينفعش يكون من ضمن المخلوقات!  شفت أن ما فيش مغالطة وأنت ما ركزتش في الجواب إزاي؟  دا أولًا.  ثانيًا : لأ ، هو مش بيعتقد أنها سماوية ولا حاجة ، يعني مش بيعتقد أنه نازلة بوحي مباشر على نبي زي الديانات الثلاثة اللي اتكلمنا عليها ، بل هو بيعتقد أنها ديانة موضوعة من مجموعة من الحكماء العارفين الذين خبروا الحياة ، مافيش اتصال من السماء أو من "إله" واحد له رسل زي الملائكة ونزلهم من السماء على بشر من البشر ، دا مش موجود في أي ديانة أصلًا غير في التلاتة ، وانتحالاتهم بقى (يعني الديانات اللي نقلت منهم) ثالثًا : أن احنا هنا بنتكلم على "صدق الدعوى" يعني ما هو أنا ممكن بكرة أقول إني نبي ، أبقى خلاص دخلت ضمن الأديان السماوية يعني؟  لأ ، إحنا بنتكلم على الديانات القادرة على إثبات الأصل السماوي لها ، ودول هما الـ3 ديانات فقط ، لأنهم عندهم أسانيد تاريخية مختلفة تثبت أنه كان في نبي اسمه فلان الفلاني ، وساب تراث هو الكتاب الفلاني ، ونقعد نتناقش بقى ، هل الكلام دا صح وللا غلط ، والأدلة دي صح وللا غلط.  لكن مش أي حد يقول سماوي يبقى سماوي طالما ما عندوش دليل على الدعوى دي. أتمنى يكون الكلام وضح ، وأتمنى إنك ما تتضايقش من إني اتضايقت من استهلال سؤالك بتاع المغالطة الكبيرة دا ، بس أنا فعلًا بأتضايق من كده ، ودا مش موجه ليك بشكل شخصي إطلاقًا ، بقدر ما هو تنبيه إن السؤال المفروض يكون بطريقة أفضل.